REPUBLIKA SRBIJA

NARODNA SKUPŠTINA

Odbor za poljoprivredu, šumarstvo

i vodoprivredu

12 Broj: 06-2/155-19

18. jun 2019. godine

B e o g r a d

Z A P I S N I K

44. SEDNICE ODBORA ZA POLjOPRIVREDU, ŠUMARSTVO

I VODOPRIVREDU, ODRŽANE 18. JUNA 2019. GODINE

Sednica je počela u 11,20 časova.

 Sednici je predsedavao Marijan Rističević, predsednik Odbora.

Sednici su prisustvovali članovi Odbora: Veroljub Matić, Žarko Bogatinović, Milija Miletić, Aleksandra Jevtić, Radovan Jančić, Mladen Lukić, Arpad Fremond, Marjana Maraš i prof. dr Miladin Ševarlić kao i Boban Birmančević (zamenik Tijane Davidovac).

 Sednici nisu prisustvovali članovi Odbora: Jasmina Obradović, Tijana Davidovac, Miroslav Aleksić, Goran Ješić, Nada Lazić, Milorad Mirčić i Branislav Mihajlović.

Pre utvrđivanja dnevnog reda, njegovu dopunu predložio je prof. dr Miladin Ševarlić sa tačkama:

1. Organizacija javnog slušanja na temu primena pesticida u poljoprivredi Srbije. Odbor većinom glasova (1 za, 1 uzdržan, 9 nije glasalo) nije prihvatio ovaj predlog za dopunu dnevnog reda.

2. Organizacija javnog slušanja na temu stanja pčelarstva u Srbiji. Odbor većinom glasova (1 za, 2 uzdržana, 8 nije glasalo) nije prihvatio ovaj predlog za dopunu dnevnog reda.

3. Organizacija javnog slušanja na temu sprečavanja diskriminacije u korišćenju subvencija vlasnika registrovanih poljoprivrednih gazdinstava koji žive na teritoriji jedne lokalne samouprave, a njihova gazdinstva se nalaze na teritoriji druge lokalne samouprave. Odbor većinom glasova (2 za, 1 uzdržan, 8 nije glasalo) nije prihvatio ovaj predlog za dopunu dnevnog reda.

4. Organizacija javnog slušanja na temu diskriminacije po pitanju visine subvencija za bušenje bunara u funkciji navodnjavanja u 2019. godini, u pogledu cena po dužnom metru i po širini bušotine, između centralne Srbije i Vojvodine. Odbor većinom glasova (1 za, 1 uzdržan, 9 nije glasalo) nije prihvatio ovaj predlog za dopunu dnevnog reda.

Odbor je većinom glasova (10 za, 1 uzdržan) usvojio sledeći

D n e v n i r e d

1. Razmatranje predloga za organizovanje javnog slušanja na temu „Stanje voda u Srbiji“, koji je podnela članica Odbora Nada Lazić.

Pre prelaska na razmatranje prve tačke dnevnog reda usvojeni su zapisnici 41, 42. i 43. sednice Odbora, koje su održane 8. i 22. maja i 6. juna, u tekstu u kome su i predloženi. ( 10 za, 1 nije glasao ).

Prva tačka dnevnog reda – Razmatranje predloga za organizovanje javnog slušanja na temu „Stanje voda u Srbiji“, koji je podnela članica Odbora Nada Lazić.

Predsednik Odbora, Marijan Rističević, je istakao da je predlog za ovu javnu raspravu podnet u skladu sa procedurom, poštujući član 83. i 84. Poslovnika Narodne skupštine. Predsednik Odbora je pozvao sve članove Odbora da daju doprinos organizaciji ove javne rasprave i da prošire spisak učesnika svojim predlozima imajući u vidu činjenicu da veći broj relevantnih učesnika iz struke garantuje i kvalitetniju diskusiju. Održavanje javnog slušanja je planirano za septembar ove godine s obzirom da je potrebno vreme za njegovu pripremu.

U skladu sa članom 84. Poslovnika Narodne skupštine, Odbor je većinom glasova (10 za, 1 nije glasao) doneo odluku o organizovanju javnog slušanja na temu „Stanje voda u Srbiji“, koji je podnela članica Odbora Nada Lazić.

 U diskusiji su učestvovali narodni poslanici Marijan Rističević, prof. dr Miladin Ševarlić i Milija Miletić.

Pošto drugih pitanja i predloga nije bilo, sednica je zaključena u 11,50 časova.

 Sastavni deo ovog zapisnika čini obrađeni tonski snimak sednice Odbora.

 SEKRETAR PREDSEDNIK

 Branka Zlatović Marijan Rističević